Weermag ontplooi: ‘Erkenning dat polisie beheer verloor het’Premier Alan Winde Die ontplooiing van die weermag op die Kaapse Vlakte is ŉ duidelike erkenning dat die polisie beheer in die oorlog teen misdaad verloor het. Só het Alan Winde, premier van die Wes-Kaap, gesê in reaksie op Bheki Cele, minister van polisie, se aankondiging Donderdagaand. Die versoek om die weermag te ontplooi is deur pres. Cyril Ramaphosa goedgekeur. Winde het gesê die provinsie verwelkom die ontplooiing van die weermag om gemeenskappe te stabiliseer wat deur bende-aktiwiteit en misdaad geteister word. Die huidige situasie is ongekend en ons moet ongekende stappe doen om te verseker dat mense veilig is, het hy gesê. “Daar is verlede naweek alleen 55 onnatuurlike sterftes in die provinsie aangeteken, met 33 hiervan in die Metro-Wes-streek. Ek hoop dat die weermag se ontplooiing oor die komende tydperk tot ŉ groot afname in hierdie syfers gaan lei.” Volgens Winde vra gemeenskappe en die Wes-Kaapse regering al vir ŉ paar jaar dat die weermag as ŉ vredes- en stabiliseringsmag ontplooi word. “Minister Cele het tot onlangs nog volgehou dat misdaad nie sleg genoeg is op die Kaapse Vlakte om die weermag in te stuur nie, maar ons is verlig en verwelkom die ommeswaai. “Dit is ŉ duidelike erkenning dat die polisie beheer in die oorlog teen misdaad verloor het. Dit is dus meer dringend as ooit dat ons voortgaan met ons interregeringsgeskil met minister Cele oor die toekenning van polisiëringshulpbronne. Ons sal voortgaan om te veg vir provinsiale beheer oor die polisiediens.” Winde het gesê die weermag is gemagtig om waar te neem, te deursoek, af te sper, voertuig- en voetpatrollies te doen en lugondersteuning te verskaf. “Dit sal hopelik ŉ bevorderlike omgewing skep vir die Suid-Afrikaanse Polisie om belangrike ingrypings op hierdie gebiede te doen om misdaad te ondersoek, bekende misdadigers vas te trek en probleme met bendes, vuurwapens en dwelms uit te wis.”